नेताओं की बयानबाजी में शहर की समस्याएं गुम
नगर निगम को अस्तित्व में आए वर्षभर हो रहे हैं ,लेकिन शहर की पुरानी प्रमुख ज्वलंत समस्याएं आज नहीं दूर हुईं।
निगम के पहले बजट में पानी, बिजली, सड़क, तालाब, नाली के नाम पर करोड़ों की योजना बनाई गई, लेकिन जमीनी हकीकत कुछ और ही है। बीते 22 दिसंबर को 11 महीने बाद निगम की सामान्य सभा की पहली बैठक हुई, पर इसमें भी सूखे तालाब, जर्जर नाली, बदहाल सड़कों की समस्याओं को निर्वाचित पार्षदों ने नहीं उठाया। निगम के काम्पलेक्स का अधिकतम मूल्य निर्धारण, पेयजल व्यवस्था, प्रकाश व सफाई व्यवस्था के संबंध में ही चर्चा हुई और विपक्षी पार्षदों ने इन मुद्दों पर ही बहस कर निगम की खामियां गिनाई। महापौर अर्चना चौबे अधूरे कामों को पूरा करने संबंधी सवाल पर रटारटाया जवाब देती हैं-जल्दी पूरी करेंगे। नेता प्रतिपक्ष अनुराग मसीह का कहना है महापौर से चर्चा करेंगे लेकिन मुद्दों को लेकर किसी आंदोलन या विरोध का कोई इरादा उनकी बातों से नहीं झलकता। इस तरह नेताओं की बयानबाजी में शहर की समस्याएं गुम होकर रह गई हैं।
निगम के रिकार्ड में शहर में बचे 19 तालाबों की हालत बेहद खराब है। इन तालाबों की भूजल स्तर बढ़ाने में महत्वपूर्ण भूमिका रहती है। आधे दर्जन से अधिक तालाब सूखे पड़े हैं और शेष गर्मी आने तक सूख जाएंगे फिर भी तालाबों को भरने के लिए कोई ध्यान नहीं दिया गया। महिमासागर, शीतला तालाब, रामबाग तालाब सूखे पड़े हैं। दीवान तालाब, खोड़िया तालाब, रमसगरी तालाब सूखने की कगार पर हैं। मकई तालाब में पानी है, लेकिन काफी मटमैला हो गया है।
सड़कें भी चलने लायक नहीं
शहर के सभी 40 वार्डों की सड़कों की हालत बेहद खराब है। मुख्यमार्ग के अलावा गलियों की सड़कें भी जर्जर अवस्था में हैं। जगह-जगह उभरे बड़े-बड़े गड्ढों से आए दिन छोटी बड़ी दुर्घटनाएं हो रही हैं। बनियापारा, रिसाईपारा, कोष्टापारा, रामपुर वार्ड, लालबगीचा, हटकेशर सहित अनेक वार्डों की सड़कें काफी ज्यादा खराब हो चुकी हैं, पर निगम नई सड़क बनाने पर ध्यान नहीं दे रहा है। इधर सदर मार्ग निर्माण का स्वीकृत काम भी नहीं हो पा रहा है।
धमतरी। तालाब में कई स्थानों पर नाली की तरह नजर आता है पानी।
अभी से शुरू हो प्रयास
तालाब की समस्या को सामान्य सभा की बैठक में रखा गया था, लेकिन इसे चर्चा में नहीं लिया गया। आने वाले दिनों में तालाबों की हालत और भी बिगड़ जाएगी। अनेक तालाब अभी से सूख गए हैं। इन्हें भरने के लिए अभी से प्रयास शुरू करना चाहिए, नहीं तो बीते वर्ष की तरह निगम एक भी तालाब नहीं भरवा पाएगा। नाली, सड़क के मुद्दे को लेकर जल्द महापौर से मिलेंगे। अनुराग मसीह, नेता प्रतिपक्ष ननि, धमतरी
नगर निगम तैयार कर रहा है
सामान्य सभा के एजेंडे में सूखे तालाब, नाली, सड़क को शामिल क्यों नहीं किया गया?
तालाब के लिए शासन द्वारा नई योजना बन रही है, जिसे जल्द अमल में लाया जाएगा। सड़क, नाली निर्माण के लिए निगम की तैयारी चल रही है।
तालाबों को भरने के लिए क्या योजना है?
कम वर्षा से इस बार दिक्कत होगी, लेकिन सूख तालाबों को भरने का विकल्प ढूंढ रहे हैं।
तालाबों को नाली की गंदगी से मुक्त कब करेंगे?
जहां-जहां नाली का पानी तालाबों में जा रहा है, उसे अलग करने की योजना है।
निगम के अधूरे कार्य कब पूरे होंगे?
सिटी पार्क, मकई तालाब का काम पूरा हो गया है, शेष चल रहे काम भी पूर्णता की ओर हैं।
अर्चना चौबे, महापौर
धमतरी। रमसगरी तालाब पर सवा करोड़ खर्च हुए लेकिन तालाब अभी से सूख गया है।
hin_Deva hin_Deva hin_Deva hin_Deva hin_Deva hin_Deva hin_Deva mag_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva